胡志偉 (作家)

胡志偉係香港男作家。佢係上海人，喺上海出世，1979年移居香港。

生平 
胡志偉屋企係上海有錢人。阿爸胡賡佩係茂昌眼鏡公司創始人。佢有多個兄弟姊妹，包括香港理工大學眼科視光學教授胡志城、眼科醫生胡志鵬。

胡15歲就開始幫北京、上海嘅刊物同電台撰稿。1958年，佢因為向中國大陸以外嘅親友通報大躍進勞民傷財嘅消息，信件俾公安局截查，以「現行反革命罪」判刑五年，喺山西大同煤礦、太原煤礦服刑及勞改，強迫留場戴帽管制，長達20年。

1979年胡移居香港，除咗做過報刊編輯、編譯1年幾之外，一直靠寫文為生，先後以鄭義、林同、華衷、田豐、朱有道、馬失途等等百幾個筆名寫作，喺香港各報章同期刊，以及中國大陸、台灣、星加坡等地媒體，發表社論、專欄文章、小說等各類作品，總共超過4千萬字。作品結集出版嘅，有《鄧小平傳》、《江澤民傳》、《朱鎔基評傳》、《李瑞環正傳》、《中共情報首長》、《國共間諜戰七十年》、《天安門民主血》、《書評集錦》、《藏書票百家選》等等。《火柴盒上的中國現代史》俾香港電台聽眾一人一票推選為1992年香港十大好書之一。

胡做過香港作協理事，香港筆會會長，1993年參與創辦文學刊物《香港筆薈》。1997年11月，佢擊敗左派候選人潘銘燊，當選香港藝術發展局委員，并當選文學委員會主席。

2012年，胡翻譯出版咗《張發奎口述自傳》。

胡獲香港藝發局資助，出版自傳《悲壯的歷程：胡志偉回憶錄》。

胡已婚，老婆喺巨流傳媒做會計。

入獄 
1999年，胡被廉政公署控告同開益出版社嘅王鍇「串謀訛騙」藝發局10萬港紙。10月27號，因為次被告王鍇早已認罪並判刑，東區裁判署裁判官李家齊判胡罪成，監禁6個月。胡不服，向高等法院原訟庭同時就定罪及刑罰提出上訴。2001年5月，法官湯寶臣駁回定罪上訴，但裁定判刑上訴得直，改判即時入獄4個月。胡認為此案係佢得罪咗何志平等香港藝發局官僚而俾人裝彈弓。

銅鑼灣書店事件 

2015年，銅鑼灣書店股東同員工連環失蹤。胡獲悉事件，11月6號開始向書店老世李波自告奮勇捱義氣喺書店幫手。佢喺書店最艱難嘅時期擔任經理，見證怪事。2016年8月，《南華早報》報導，銅鑼灣書店大概25萬本庫存書俾人運到深圳銷毀，當中包括大約2萬本胡有份編著嘅書刊。佢感到不滿，揚言向李波追討損失。

榮譽 
2005年7月7號，胡獲得美國萬人傑新聞文化基金會第13屆新聞文化獎。

胡志偉文集-博訊

【香港01獨家刊登】胡志偉《我在銅鑼灣書店的日子》
  - RFA自由亞洲粵語

類:香港作家
上海人
志偉
胡賡佩家族